ILINK บวกกว่า 5% ลุ้นคว้างานระบบ APM ของ AOT
ILINK บวกกว่า 5% ลุ้นคว้างานระบบ APM ของ AOT ล่าสุด ณ เวลา 16.02 น. อยู่ที่16.00 บาท บวก 0.80 บาท หรือ 5.26% สูงสุด 16.10 บาท ต่ำสุด 15.30 บาท ด้วยมูลค่าซื้อขาย 132.07 ล้านบาท ด้าน บล.โนมูระ พัฒนสิน ชูเป้า 24.30 บาท คาดกำไรปีนี้ฟื้นตัว
30 พ.ค. 2560

ผู้สื่อข่าวรายงานว่าราคาหุ้นบริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK ล่าสุด ณ เวลา 16.02 น. อยู่ที่16.00 บาท บวก 0.80 บาท หรือ 5.26% สูงสุด 16.10 บาท ต่ำสุด 15.30 บาท ด้วยมูลค่าซื้อขาย 132.07 ล้านบาท ขณะที่ดัชนีตลาดหุ้นไทยโดยรวมบวก 0.03%

สำหรับปัจจัยที่ส่งผลให้ราคาหุ้น ILINK ปรับตัวเพิ่มขึ้นคาดว่า นักลงทุนเข้าซื้อเก็งกำไรหลังมีรายงานว่า LINK มีสิทธิ์คว้างานระบบ APM ของบริษัท ท่าอากาศยานไทย จำกัด (มหาชน) หรือ AOT สูง หลังบริษัท อิตาเลียนไทย ดีเวล๊อปเมนต์ จำกัด (มหาชน) หรือ ITD ปฏิเสธไม่รับงาน
โดย บล.โนมูระ พัฒนสิน ระบุในบทวิเคราะห์ ให้ราคาเป้าหมาย ILINK ที่ 24.30 บาท/หุ้น โดยคาดกำไรปกติปี 60 เติบโตสูง 73% ฟื้นตัวสูง อันดับ 2 ของกลุ่ม ICT (non-mobile) จากการฟื้นตัวของธุรกิจวิศวกรรม และรวม Submarine cable เกาะสมุย
นอกจากนี้ยังคาดว่า ครึ่งปีหลังปี 60 จะมีกำไรดีกว่าครึ่งปีแรกปี 60 จากธุรกิจจัดจำหน่ายฯ มีรายได้ฟื้นตัวจากคำสั่งซื้อครึ่งปีหลังสูงกว่าครึ่งปีแรก ประกอบกับธุรกิจวิศวกรรมรับรู้รายได้จาก Backlog เพิ่มขึ้นตามความคืบหน้าของงาน นอกจากนี้ยังมี Catalyst บวกจากการประมูลงาน Submarine cable เกาะสมุยและเกาะเต่า
ทั้งนี้โปรเจคที่เข้าประมูลมีต่อเนื่อง เริ่มตั้งแต่ APM มูลค่างาน 2.8 พันล้านบาท คาดสรุปผลได้ใน 1 เดือนและงาน Submarine cable เกาะสมุย มูลค่า 1.9 พันล้านบาท. และเกาะเต่า มูลค่า 1.68 พันล้านบาท คาดประมูลไตรมาส 3/60